Span hou aan fokus, wen liga | Netwerk24
Span hou aan fokus, wen liga
Deur Madli Grobbelaar 04 Junie 2019 06:01
Die Kroonstad-rugbyklub is die Griffon Sandveld-ligawenners vir die tweede agtereenvolgende jaar. Hulle het koning gekraai toe hulle die Hoopstad-rugbyklub op hul tuisveld met 24 – 12 geklop het.Foto: Remi Coetzee.
Die vreugdevure het hoog gebrand toe die Kroonstad-rugbyklub, soos verlede jaar, in die eindstryd van die Griffon Sandveld-liga koning gekraai het.
Dié span is amptelik as die algehele ligawenner vir die 2019-seisoen aangewys.
Kroonstad se span het met 'n eindtelling van 24 – 12 Donderdag (30/05) geseëvier toe hulle die span van die Hoopstad-rugbyklub op hul tuisveld geklop het.
Dié harde wedstryd het groot opwinding tot gevolg gehad toe die Hoopstad-manne binne die eerste vyf minute punte op die telbord geplaas het.
Dit het egter die Kroonstadters nie van stryk gebring nie.
Hulle het vinnig teruggeslaan met 'n drie agter die pale, wat verdoel is.
Die wedstryd is hoofsaaklik deur die manne van Kroonstad oorheers en die span van Hoopstad kon net nie die mas opkom nie.
"Die intensiteit waarmee Kroonstad in die eindwedstryd gespeel het, het beïndruk en die afrigtingspan is baie trots op die spelers.
"Die span het as 'n eenheid baie goed saam gespeel en elke speler was gefokus met een doel voor oë: om die beker weer huis toe te bring," sê Chris Cornelissen, president van die klub.
Die afrigter, Jerry Erasmus, reken dat elke speler van die span honderd persent bygedra het tot die ongelooflike vertoning en oorwinning.
Die Kroonstadters het 'n puik rugbyseisoen ervaar en het agt uit die tien van hul ligawedstryde gewen.
Die tuisspan het slegs een wedstryd aan die begin van die ligaseisoen teen Hoopstad verloor.
Die Kroonstad-span moes ook punte deel omdat 'n wedstryd weens gure weer nie in April gespeel kon word nie. Puntemakers: